khistorydata/jeongjo-sjw-relations huggingface dataset:
정조 7년
癸卯十月初三日酉時。上御誠正閣。左副承旨入侍時。左副承旨李在學。假注書金孝建。記注官金鳳顯。記事官尹行任。以次進伏訖。上命注書曰。日前自備局。行關於原春全羅兩道。催促年分磨勘狀啓矣。何日自京發關。而何間當抵該營耶。問于備局以入。賤臣承命出問後。以十月初一日發關。今明似可入抵之意還奏。在學曰。日前修正日記。多有訛誤處。當該注書。自明日使之來會闕外朝房。詳細考準。刪正錯誤。恐合事宜矣。上曰。莫重日記。豈可疎忽。所奏甚好。依此爲之。可也。上曰。舊灣尹今月望日內。使之來囚之意。傳撥。分付於箕伯處。命書傳敎曰。政官待開門牌招開政。仍命退。承史以次退出。
정조 7년
行都承旨沈豐之坐。行左承旨鄭志儉坐。右承旨李得臣坐直。左副承旨李在學坐直。右副承旨李獻慶坐。同副承旨趙興鎭坐。注書李祖承仕。注書一員未差。假注書金孝建仕直。事變假注書沈銖仕。
정조 7년
傳于李得臣曰。軍士房承旨入侍。
정조 7년
李獻慶啓曰。連日合辭闕啓。事甚未安。除在外疏批未下外。呈告人員。竝卽牌招。今日政。新除授臺諫。待下批一體牌招。何如。傳曰。允。
정조 7년
以掌令洪宗藎。持平姜忱牌不進罷職傳旨。傳于李在學曰。只推。更爲牌招。
정조 7년
李在學啓曰。今此式年文武科。覆試監試官。兩司各一員。明日當爲受點進去。而或在外。或疏批未下。無以備員。受點。何以爲之。敢稟。傳曰。違牌及在外人許遞。前望單子入之。
정조 7년
前望單子入之。以李在協爲大司憲。南玄老爲大司諫。金載人爲執義。洪彦喆爲司諫。李延伋爲掌令。申致權爲獻納。李錫夏爲正言。
정조 7년
李得臣啓曰。新除授獻納申致權。方在罷散中。何以爲之。敢稟。傳曰。敍用。
정조 7년
有政。吏批。判書金鍾秀受由在外。參判趙時俊進。參議金憙受由在外。行都承旨沈豐之進。啓曰。判書金鍾秀。參議金憙俱受由在外。小臣獨政未安。何以爲之。敢稟。傳曰。仍爲之。以洪秉纘爲大司諫。李福徽爲執義。盧瑞國爲掌令。李百亨姜忱爲持平。孟至大爲正言。申大升爲刑曹參議。李尙度爲兵曹佐郞。李甲龍爲禮曹佐郞。贈吏參金坦行贈吏判例兼。判尹金履素考。故府使徐命茂贈兵參例兼。故通德郞徐宗耋贈左承旨例兼。故佐郞徐文緯贈司僕正。同知徐赫修三代追贈。故縣監李邦賢。贈吏參例兼。義州府尹李亨元考。
정조 7년
兵批。判書李𡊠。參判柳義養。參議李致中病。參知鄭存中入直進。同副承旨趙興鎭進。副護軍洪文泳安鼎大。副司直朴祐源南玄老李泰永洪秉益。副司果崔守魯單付。
정조 7년
傳于李在學曰。禁府時囚。明日開坐捧供以入。
정조 7년
傳于李在學曰。原春道年分狀啓來到。備局有司堂上入侍。
정조 7년
備忘記。去辛丑秋等試射。武藝廳兼司僕崔誡道柳葉箭一巡四中。去辛丑冬等試射。武藝廳兼司僕崔誡道柳葉箭一巡三中五分。去壬寅春等試射。武藝廳兼司僕崔誡道柳葉箭一巡三中。去壬寅夏等試射。武藝廳兼司僕崔誡道柳葉箭一巡二中。去壬寅秋等冬等。今癸卯冬等試射。武藝廳兼司僕崔誡道柳葉箭各一巡。合十六中。一日之內。各等通計居首。直赴殿試。
정조 7년
李在學。以弘文館言啓曰。校理金履正自鄕上來。副修撰李東郁。旣有只推之命。竝卽牌招察任。何如。傳曰。允。
정조 7년
李在學。以吏曹言啓曰。仁明園守奉官李景溟。受由過限未上來。依例改差。何如。傳曰。允。
정조 7년
李得臣。以刑曹言啓曰。廣州罪人具仁遠獄事草記批旨內。此獄案終有莫曉者。向筵與遞來南城尹說難者此也。欲分首從。則一獄元無三犯。不欲分首從。則幾十其徒。只將三囚。擬之以大辟。由前由後。殊乖獄體。以是待啓覆。博詢決處。已有筵敎。而到今本事。言端旣發之後。一味委置。似非重讞獄之意。卿等更加商確。出意見指一草記。可也事。命下矣。罪人仁遠等之作挐闕外。投石禁扃者。事實無前。罪不容誅。而仁遠妻之敢爲呼籲。國綱所在。萬萬無嚴。故三次覆奏。連請勿施矣。伏見傳敎下者。辭旨懇惻。藹然欽恤之德意。溢於辭表。臣等伏不勝莊誦感歎。更取本案。反覆考閱。則蓋其倉庭起鬧。闕外叫聒。具仁遠李漢成卽其首倡。仁遠初招。稱以往于食主人家云。而畢竟面質。渠又見屈。則時日稍久。敢使其妻。肆然呼籲者。尤極絶痛。至於鄭時輝。雖云不往倉所。而若其投石一款。三囚一辭承款。則到今成案之後。決難容易。傅生。渠輩所犯。旣係作拏於禁門。則雖劓殄無遺。固無所惜。而特因伊時聖敎之必欲區別首從。有此三囚査得之擧矣。闕門投石。此實今古所無之變怪。而與向宮殿投磚石。似無異同。今若傅之惟輕。不爲置辟。則將無以嚴法綱。而懲亂民。以待詳覆擧行。何如。傳曰。允。以近日草記。竝爲載錄於來頭詳覆文案。可也。
정조 7년
持平李百亨啓曰。臣爲人魯莽。言議巽劣。本不合於淸朝耳目之任。而向於常參次對入侍時。以誤着時服。旣被承宣之請推。及其避嫌之際。徑先進伏。又被右僚之請罷。初登筵席。動輒乖當。臣之不似。於是乎益著。至今追惟。惶愧交切。臺端一步。便成自劃。卽者又以臣爲司憲府持平。除旨特降。召牌嚴臨。怵分畏義。黽勉出肅。而因仍行公。萬無其路。臣何敢一刻冒據於臺次乎。請命遞斥臣職。答曰。勿辭。亦勿退待。
정조 7년
正言洪樂恒疏曰。伏以。臣塊苫餘喘。望絶榮塗。跧伏窮巷。杜門掩病。此際除旨忽下於千萬夢想之外。手奉恩誥。益復摧咽。臣之逖違天陛。三載于玆。誠切扣謝。義重趨承而第此所叨之職。卽臣從前蔑效之地也。且臣近當換節之時。偶得輪行之感。落席涔涔。症形危苦。召牌之下。進身無路。敢陳短章。仰干崇嚴。伏願聖慈。俯垂矜量。特許臣鞶帶之遞。以延殘喘。仍治臣瀆擾之罪。以肅朝綱焉。臣於乞免之章。不宜贅急他說。而旣有所聞。略此尾陳焉。儀賓雖曰內朝。凡於休告。必請朝家之由暇者。法意有在。而近聞興恩副尉鄭在和。其父之曾尹箕城也。無暇擅行。來往無常。聽聞所及。爲弊多端。及其父遞歸之後。猶復托以遊覽。多率趨從。橫行州郡。無處不往。漁色之謗。策應之費。到處狼藉。官民受弊。守令爲之畏縮。商旅爲之避匿。一路騷然。萬口喧傳。西來之人。莫不唾罵。噫。渠以崇品儀賓。若有一分嚴畏之心。安敢初不請告。擅行京外。貽弊鄕邑。若無顧忌。一至於此哉。臣謂興恩副尉鄭在和亟施譴削之典。斷不可已也。答曰。省疏具悉。寂寥之時。有此官箴之說。極用嘉乃。然批旨之尙稽至今。城以本家爲朝廷羞恥耳。渠本無知覺。早晩犯科。固已料之。所請依施。本事一猶爲怪。至再至三。而極意助長。甘心欺瞞。鄭獜煥本職汰去。令該府。拿問嚴勘。身爲方伯目見潛行之擧。不惟不禁。反或延見。則所失尤係不輕。當該監司。難免重勘。令政院。査實捧現告以啓。爾其勿辭。從速察職。
정조 7년
癸卯十月初四日辰時。上御宣政殿。生進謝恩入侍時。行都承旨沈豐之。行左承旨鄭志儉。右承旨李得臣。左副承旨李在學。右副承旨李獻慶。同副承旨趙興鎭。記事官李祖承。假注書金孝建。記注官金健修金鳳顯。閣臣徐浩修徐鼎修尹行任。以次進伏訖。上具翼善冠衮龍袍陞殿座。假通禮引生進。分東西入就拜位。引儀唱臚諸臣及生進新恩。行四拜禮訖。上命生進進前。各奏姓名。諸生以次進奏。上命閣臣。承史進退諸生後出送。上曰。近日開門差晩。政院申飭。兵曹參知鄭存中曰。禁火一節。纔有飭敎。而內自宮中。以至闕內各司。先行貯水之政。俾盡防微之道。然後亦可以上行下效矣。臣方入直兵曹。分付四所內各司。日用之釜鼎甕罌之屬。皆令當夕貯水。以備不虞。而近來事不徑筵稟。則凡所擧行。易致疎緩。且以今日入侍諸臣言之。自其家各皆依此爲之。使之轉相效行。則其爲實效。必有勝於各該部之以言曉諭。故敢此仰達矣。上曰。依爲之。出擧條志儉曰。明日本閣日次奉審。依例擧行乎。上曰。依例爲之。命退。諸臣以次退出。
정조 7년
癸卯十月初四日巳時。上御誠正閣。軍士房承旨入侍時。同副承旨趙興鎭。記事官李祖承。兼春秋金健修。記事官尹行任。以次進伏訖。上曰。檢校直閣入侍。賤臣承命出。與檢校直閣徐鼎修偕入進伏。上曰。灣尹追榮單子。何不入啓也。鼎修等曰。拘於政格。不得爲之云矣。上曰。此人卽大院君子孫。與他自別。以吏曹爲之。而亦於今日政擧行事。分付政廳。賤臣承命出傳。上命健修曰。爾馳詣宗廟景慕宮社稷摘奸以來。仍命退。承史以次退出。
정조 7년
癸卯十月初四日酉時。上御誠正閣。召對入侍時。參贊官李在學。侍讀官林濟遠。檢討官林道浩。待敎尹行任。假注書金孝建。記注官金健修金鳳顯。以次進伏訖。上命書傳敎曰。聞有所愼。籌坐賓筵。俱不得進參云。領相家遣御醫看病。上曰。備局有司堂上入侍。賤臣承命出。與有司堂上徐浩修徐有隣趙時俊偕入進伏。上命讀寶鑑。濟遠等讀自三十一篇第三十板擢判官全時敏。止策洪可臣爲元勳三十四板。上曰。原春道年分狀啓。今方入來。而民憂關心。不遑聽講。文義則後日當論。姑爲撤講。可也。仍問浩修等曰。卿等見原春道狀本否。浩修等曰。俄者入來。故自外得見矣。上曰。年事之失稔酷矣。民情之望哺切矣。王化隔絶。無異關北。民産奠安。有殊湖南。如非朝家拔例之惠。道臣覈實之政。無以聊生。而今此狀啓還上。則泛請停退。而尤甚稍實。不爲區別。災政則雖請加得。而畓結田摠。似爲混淪。只言軍布之難捧。而不及身布。始擧嶺東之被災。而不分嶺西。如此分等之啓。曾所未覩。今欲更令修啓。則去來之間。民當泄鬱。依請許施。則擧行之際。事無綜核。眞所謂左右莫省者也。卿等各以所見。仰奏。可也。浩修曰。臣等亦見狀本。而語意全沒。摸捉分數。太無稱停。還上停退。則不言尤甚。稍實災結請得則混入虛結虛卜。其他魚鹽稅入居錢。軍米布宮營納。一竝停退爲請。若然則原春一道。殆無可爲之事矣。雖曰爲民之意而。亦不當如是過濫矣。上曰。苟利於民。何妨其過濫。而但其所請殊不稱當矣。然而所請如此。還上與身布宮納等。諸般民役。一竝許施。何如。有隣曰。聖敎則專出於爲民之盛意。而朝家每每如是。則軍國之用。嗣歲之憂。將有所難處者矣。以區別災實。分等面里之意。前後申飭。何等嚴截。而又爲如此。道伯事亦不可置而勿論。似有別般處分矣。上曰。卿等就議大臣後還奏。民憂關心。寢不能寐。夜色雖爛。當待卿等之回。始爲就寢矣。浩修等奉命出。問議大臣後。還入進伏時。夜已四鼓。而上尙御殿上。明燭以待矣。上曰。大臣云何。浩修等曰。大臣之意。亦如臣等所見。別無異同。蓋朝家所恃而恤民者方伯。而方伯如此。何以而接濟窮民。奠安流氓。以副我聖上視傷矜念之德意也。道臣之勘罪。斷不可已云矣。上曰。凡係民事。曾無留宿判決之事矣。今此狀本。實難容易決截。待明朝當有處分。卿等退出。可也。仍命書傳敎曰。災邑編配。主客俱困。三陟罪人柳憲周。以渠所犯。不可因此輕放。移配他道。高城罪人崔復煥奴德用孝得。襄陽罪人李五福婢雪云禮。歙谷罪人宋泰潤。三陟罪人鄭奉祥等。勿論本道他道。稍實邑中無徒流處。散配後。草記事。分付。命退。諸臣以次退出。
정조 7년
行都承旨沈豐之坐。左承旨李得臣坐。右承旨李在學坐。左副承旨徐龍輔坐直。右副承旨李獻慶坐。同副承旨趙興鎭坐直。注書李祖承病。注書一員未差。假注書金孝建仕直。事變假注書崔雲翰仕。
정조 7년
傳于李獻慶曰。禮房承旨入侍。
정조 7년
趙興鎭啓曰。御營廳將官來言今日本廳軍兵。日次私習云矣。敢啓。傳曰。知道。
정조 7년
傳于趙興鎭曰。坐直承旨與原春監司入侍。
정조 7년
傳于徐龍輔曰。軍士房承旨與備局有司堂上入侍。
정조 7년
傳于徐龍輔曰。召對爲之。
정조 7년
李獻慶啓曰。今此文武科覆試監試官單子。當爲修正以入。而兩司或在外。或傳旨未下。無以備員。受點在外人員。合有變通之道。何以爲之。敢稟。傳曰。在外及傳旨未下人竝許遞。今日政差出。
정조 7년
有政。吏批。判書金鍾秀受由在外。參判趙時俊進。參議金憙受由在外。行都承旨沈豐之進。啓曰。判書金鍾秀。參議金憙俱受由在外。小臣獨政未安。何以爲之。敢稟。傳曰。仍爲之。以徐鼎修爲原春監司。以洪文泳爲執義。以李昌漢爲司諫。以金龍顯爲直講。兼執義李魯春單付。
정조 7년
兵批。判書李𡊠進。參判柳義養病。參議李致中病。參知鄭存中入直進。同副承旨趙興鎭進。以沈爲內禁將。禹弼昌爲五衛將。以柳鎭赫爲都摠都事。以金命赫爲訓戎僉使。
정조 7년
趙興鎭啓曰。摠戎使徐有大。以武二所試官。今方慕華館出去矣。所授密符及兼帶左邊捕盜大將命召及大將牌傳令牌。來請還納。何以爲之。敢稟。傳曰。仍佩往來。
정조 7년
李獻慶啓曰。監試官李昌漢謂有情勢。終不入來。依下敎遞差傳旨及禁推傳旨。捧入之意。敢啓。傳曰。情勢似然。分揀。
정조 7년
沈豐之啓曰。以校理金履正。副修撰李東郁牌不進罷職傳旨。傳曰。只推。
정조 7년
趙興鎭。以弘文館言啓曰。校理金履正。副修撰李東郁。旣有只推之命。竝卽牌招察任。何如。傳曰。允。
정조 7년
沈豐之。以司饔院官員。以監膳提調意啓曰。原春道十月朔進上。今日來到。而各殿所封物種中。生雉擧皆腐傷。莫重進上。不可循例捧入。卽爲退送。使之改備封進。而其在事體。誠極未安。當該封進官罷職。道臣亦難免不能檢飭之失。從重推考。領來陪持人。令攸司科治。何如。傳曰。勿罷勿推勿治。可也。
정조 7년
李得臣。以守禦廳言啓曰。本廳親牙兵左司左哨官白東衡。身病沈重。勢難察任。今姑改差。何如。傳曰。允。
정조 7년
李在學。以禮曹言啓曰。今此式年文科覆試講經一所。設場於本曹矣。上直郞廳。依例朝房直宿之意。敢啓。傳曰。知道。
정조 7년
持平前望單子入之。以林道浩爲持平。
정조 7년
兵曹口傳政事。副司直尹塾。副司直鄭志儉。副司果李彦祜。副司果姜垣。副司果洪聖淵單付。
정조 7년
沈豐之。以禮曹言啓曰。今此癸卯式年文科覆試講經試官。今方磨鍊。而堂下無故可擬之人乏少。依近例以堂上官。通融備擬以入。而其中時無職名人。令該曹口傳付軍職。何如。傳曰。允。
정조 7년
趙興鎭。以兵曹言啓曰。今此癸卯式年武科覆試試官望中。時無職名人。依例口傳付軍職。何如。傳曰。允。
정조 7년
趙興鎭。以備邊司言啓曰。卽見黃海監司沈念祖災實分等狀啓。則海州等四邑。置之尤甚。文化等十三邑。置之之次。瑞興等六邑。置之稍實。仍以爲地部所劃災一千結外。二千六百七十結。特命加劃。目今民弊。後錄條陳。請令廟堂稟旨。分付矣。其一舊還分排五千石。皆在尤甚。之次邑。實無新舊竝徵之勢。舊還限明秋。特許停退事也。其一。豆太通一道。以折半代捧。正租荒租。尤甚邑折半。之次邑三分一。稍實邑四分一。以相當穀。許令代納。待明秋還作本色事也。其一。管理營所管大興山城餉還。依近例還分中。限折半捧留本邑事也。其一。大興山城餉穀之在於礪峴倉。糶糴於白川者。二千石。今秋爲始。移納松都內倉。而嚴冬輸納。實是難支之弊。今秋則使白川民。依前輸納於礪峴。明春則分給松民。以爲待明秋移納松營事也。其一。今年條三軍門廚院所納軍保米太。依他軍保一疋例。每名米六斗代錢二兩式。太十二斗代錢二兩式。特許作錢上納。長山以北。自今年爲始。永爲作錢事。定式施行事也。其一。牙兵入防。特爲停番事也。其一。推奴徵債。限明秋防塞事也。分等依狀請施行。所請災結事。海西歉荒。多在沿邑。災頉之夥然。不足爲怪。而本道畓摠。自來鮮少。今年穡事無損。昨秋所請之數。未免過當。依昨年例。毋論元劃與加劃。準三千結許施。以爲精細査櫛。酌量分俵之地。舊還之當初五千石分排者。不無斟量。尤甚邑請退。猶或。可也。而竝及之次。殆無限節。尤甚邑當捧一千五百九十石。特爲停退。之次邑當捧三千四百石零。使之準捧。豆太正荒租代捧事。所請分數。亦涉稍過。豆太則通一道三分一。正荒租尤甚邑三分一。之次邑四分一。稍實邑五分一。許令代捧。待明秋還作本色。大興山城餉還之限折半捧留本邑。白川民所受礪峴鎭餉還之移納松都者。依前輸納本鎭事。依狀請許施。三軍門廚院保米太。以錢代捧。長山以北。自今年永爲作錢定式事。此是軍門支放。廚院需用之資。全數作錢。勢有掣礙。而此時民情。亦不可不念。毋論長山南北。竝令限折半作錢。而作錢規式。一依畿湖已例施行。至於長山北。永爲作錢。此係變通。有難輕許。更爲商確於軍門廚院。從後稟處。牙兵入防停止及推奴徵債防塞事。竝依狀請許施。何如。傳曰。允。海西穡事。雖有勝於畿湖等五道。而比昨年不無少遜。所請加劃災結。猶不至太濫。今雖剋減數百結。所益亦不甚夥多。準數許施。政合寧失之義。依狀請以二千六百七十結。特爲加劃。舊還停退事。之次邑豈可全然防塞。況以新還準捧。道啓旣有質言。竝與舊糴而催科。誠有所不忍。之次邑當捧條。限折半亦許停退。豆太正荒租代捧事。道臣所請。必有酌量。又若豆太之被災。最甚於他穀。諸路同然。元無彼此。豆太則折半代捧。正荒租分數代捧。竝依狀請許施。管理營所管金川白川餉穀。折半捧留。或本鎭仍納事及末端兩條。竝依狀請施行。軍保及匠保分數代捧事。依草記施行。諸條之幾留逐一許施。蓋欲使災歲窮民。安土奠業也。萬有一道伯。忽於檢察。致使實惠。不能下究。隨聞論罪。當從道伯。始以此意。另加措辭嚴飭。可也。
정조 7년
趙興鎭。以備邊司言啓曰。卽見原春監司蔡弘履分等狀啓。則江陵等九邑。置之尤甚。旌善等八邑。置之之次。原州等九邑。置之稍實。仍以爲今年年事之大歉。專由於田農之全失。災結之夥然。勢所固然。元俵災三百結外。二千三百五十結。特爲加劃。其他後錄諸條。令廟堂稟旨。分付矣。其一尤甚九邑。之次稍實邑新還。決無準捧之勢。而不敢分數仰請恭俟朝家處分事也。其一。嶺東九邑當年條軍米布。待明秋徵捧。其他各邑尤甚面。一體停退事也。其一。原州均廳納大米。依昨年例。以錢代納事也。其一。旌善郡春牟四百石。耳牟一千石。依昨年畿甸牟麥例。待明年麥秋。本色捧上事也。其一。嶺東九邑。今秋等漁鹽船稅。姑令退限。待開春竝春稅。一時同納事也。其一。各軍門屯稅及各宮房各衙門。有土免稅。依民田踏驗例。從實收稅事也。其一。流配罪人。勿定配所於尤甚之次邑。而尤甚邑來配罪人中。該曹所管徒流罪人。道內稍實邑移定事也。其一。推奴徵債。限明秋嚴防事也。災實分等。有國大政。民情之緩急。蠲惠之多寡。惟道啓是按。而今此原春道臣分等狀啓。新還穀則謂以尤甚之次稍實邑。決無準捧之勢。而混請處分。苟如是也。關東一路。將無糶糴而後已。當年條軍米布。則始擧嶺東九邑而泛稱。其他各邑尤甚面。所謂他各邑。果指之次邑耶。稍實邑耶。毋論之次稍實邑。雖有尤甚面。似不可比同於嶺東九邑。而初不分數區別。竝請一體停退。已涉疎舛。而軍與民一也。只請軍米布。不及身貢米布者。尤莫曉其故。至於災結。該道原畓摠合爲三千九百五十結零。而今此所請。通計元分俵則恰滿二千六百五十結之多。竝指田災。推此可知。而狀辭中。又以今年歉荒。由於田農之全失。而本道元摠田結爲多。災頉之如是。誠無足怪爲言。年分磨勘時。若有田災混入之弊。則一依擅分例。道臣拿處。昭載事目。混入猶然。況直請乎。以此數三件事觀之。各邑分等之詳審。所請諸條之的當。有未可知。狀辭勿施。該道道臣。依事目拿問處之。而至於嶺東九邑。雖以傳聞言之。實非尋常災荒。其在朝家懷保之道。宜有別般蠲恤之擧。若或更待分等。無以慰安民情。新還餉限三分一停退。軍米布竝與身貢米布。而折半停退。今年秋等漁鹽船稅。限明春折半停退。平陵驛所納京畿入居錢。限明秋差退。各軍門屯稅。各宮房各衙門。有土免稅。雖在平年。不可準捧。況當災歲。豈容白徵。亦令從實執卜事。竝卽姑先知委。何如。傳曰。允。目今本道民事。一時曠務可悶。新伯待下批。一兩日內。使之辭朝。念彼東民。自來貧窶。在常年尙難奠業。況今年歉荒。挽近所無。又如嶺以東九郡遑汲之狀。尤有甚焉。道伯之以此實狀。早不登聞。誠有罪矣。在朝家軫恤懷保之道。豈可諉諸道伯之憒憒。不思所以撥例賙窮乎。嶺東九邑中。最尤甚面新還餉。折半停退。軍保及身貢米布。全數停退。其餘各面新還餉。三分一停退。軍保及身貢米布。折半停退。漁鹽船秋稅九郡中。最尤甚處。全數停退。餘則折半停退。平陵祥雲兩驛入居錢。限明秋停退。各軍門各衙門各宮房屯稅土稅。勿論尤甚之次稍實。一依民田例。從實執卜。無或一毫濫徵。似此申飭。年年歸於文具。事之無謂。孰甚於是。今番則自本司。各別嚴飭。仍令該道臣。另加探察。作弊差人。勿論營屬衙差宮監。道伯隨現嚴治後。形止報本司。其中軍門將官輩。如有犯科。先治罪隨卽狀聞。至於分等狀啓。勿施事固好。而待新伯下去。更令分等。如是之際。將至深冬。窮民之望哺方切。得無泄泄之歎乎。分等姑令依狀請施行。就其分等。如有見漏之面。更修成冊報來之意。詳細措辭。嚴飭分等。旣從狀辭所請諸條。豈置勿施之科。之次邑之尤甚面。新還餉四分一停退。軍保及身貢米布。三分一停退。之次邑之次面稍實邑之尤甚面。新還餉五分一停退。軍保及身貢米布。四分一停退。原州均廳納大米。以錢代捧事。旌善春牟耳牟。待麥秋本色捧納事。竝與末端兩條。依狀請施行。而尤甚邑定配罪人移配事。數旣不多。昨夜已有下敎。今無可論矣。災結事。畿甸湖西。亦未磨勘。此一款雖令新道臣狀聞後。稟處。似不至愆期。以此。分付。使之今月內擧行。可也。
정조 7년
趙興鎭。以義禁府言啓曰。原春道三陟府平陵驛徒三年定配罪人柳憲周移配他道事。命下矣。柳憲周黃海道長淵縣新行驛移配。而仍前罪目。依例發遣府羅將。自三陟府押送于新定配所。何如。傳曰。允。
정조 7년
趙興鎭。以義禁府言啓曰。今日坐起時。保放罪人宋銓崔道彬徐範修等。竝爲還囚。而今日卽開坐。不得用刑日。崔道彬徐範修等。刑推一款。待無故日擧行之意。敢啓。傳曰。知道。
정조 7년
趙興鎭。以義禁府言啓曰。原春前監司蔡弘履拿問處之事。傳旨啓下矣。蔡弘履時在任所云。依例發遣府都事。交龜後拿來。何如。傳曰。允。
정조 7년
義禁府啓目。黃海道監試初試試官都事宋銓。矣身爲主試。考籍未了。經先揭榜。致有冒赴入格之弊。事甚駭然。以此照律罪。杖一百收贖。告身盡行追奪。私罪。奉敎依允爲旀。功減一等爲良如敎。
정조 7년
刑曹啓目。粘向前平安監司李性源。旣已遲晩。所當照律施行是白乎矣。係是二品。臣曹不敢擅便。上載。何如。啓判付內照律安徐爲良如敎。
정조 7년
義禁府啓目。封彌官長水察訪南公著原情云云。問目內辭緣。泛稱遲晩。刑推得情。何如。啓判付內。除刑推議處爲良如敎。
정조 7년
又啓目。前掌牲令韓商新原情云云。傳旨內辭緣。泛稱遲晩。刑推得情。何如。啓判付內。除刑推議處爲良如敎。
정조 7년
李獻慶。以刑曹言啓曰。災邑編配。主客俱困。高城罪人崔復煥奴德用孝得。襄陽罪人李五福婢雪云禮。歙谷罪人宋泰潤。三陟罪人鄭奉祥等。勿論本道他道。稍實邑中。無徒流處。散配事。命下矣。本道稍實九邑中。獨安峽一邑。則有定配罪人。其餘八邑無之。故本道內稍實邑中。參量分排移定。崔復煥鐵原府。奴德用橫城縣。李五福平康縣。婢雪雲禮洪川縣。宋泰潤金化縣。鄭奉祥金城縣。竝移定配所。卽爲押送之意。分付道臣。其中高城罪人李孝得。今六月。以假稱學齋直。酗酒作挐罪。自本曹定配矣。日前該道移文內。逃還京中。譏捕捉送爲請。故今方定刑吏譏捕。而亦令配所官。刻期跟捕事。發關嚴飭。待其執捉。當爲移配。而配所官之常時不能檢飭之罪。姑待限滿論勘。何如。傳曰。允。
정조 7년
校理林濟遠疏曰。伏以。臣於去夜筵中。以原春監司年分狀啓事。有欲仰達者。而適値更鼓已闌。筵退有命。咨且不發。含默而出。玆始略入文字。仰暴愚見焉。噫。今年年事。在在歉荒。而關東一路。被災尤酷。賙濟之責。專在道臣。該道狀本。雖未得其詳。而第以筵席。上下酬酢推之。其言之專無頭緖。所請之太沒稱停。槪可知矣。災政則嶺東嶺西。元無區別。糴政則尤甚稍實。亦無分數。身役之請蠲。而泛稱軍米。土稅之要減。而混及浦産。言言疎漏。節節糢糊。至如向日擅分之失。已經大僚論責之擧。以朝家寧失之義。雖或任其淆爽。一例準施。來頭實惠。恐難責效。文人本疎於吏事。荒政尤重於平年。不可以一時迎送之弊。或忽於九郡賙恤之方。臣謂原春監司蔡弘履。亟施罷職之典。申飭銓曹。另擇其代。使東民得蒙實效。斷不可已也。答曰。省疏具悉。所請依施。
정조 7년
癸卯十月初五日辰時。上御誠正閣。禮房承旨入侍時。左副承旨李在學。假注書金孝建。記注官金健修金鳳顯。以次進伏訖。上曰。左承旨許遞。前望單子入之。出榻敎又命書榻敎曰。有司堂上入侍。賤臣承命出。與有司堂上徐有隣趙時俊偕入進伏。上曰。原春道分等狀啓。纔已判下。而北關事誠極悶然。王化隔遠。穡事凶荒。官無賑周之穀。民無奠安之望。言念及此。錦玉靡寧。丙申監賑。雖未有實效。明春不可無監賑之擧。而實難其人。勢使閣臣承宣中擇送。而閣臣皆出。承旨中左副曾經北評司。熟諳風土人心。故予方屬意矣。在學曰。係是王事。焉敢辭爲。而臣才旣謭劣。任且關重。雖爲下去。恐無所益矣。上曰。政官牌招開政。出榻敎有隣曰。九月初七日綸音中。有春大同停退條。尤甚邑及之次稍實邑。尤甚面里。姑勿發令。以待分等事。命下矣。今則畿甸分等。旣已依狀請施行。宜有分數蠲恤之政。尤甚邑則全數停退。之次邑尤甚面里。折半停退。之次邑之次面里。稍實邑尤甚面里。三分一停退。以紓民力。恐合事宜。故敢此仰達矣。上曰。依爲之。出擧條。上曰。此後諸道分等狀啓來到。本司有司堂上。無待下敎。來詣闕下。以爲卽地回啓之地。可也。命退。諸臣以次退出。
정조 7년
癸卯十月初五日巳時。上御春塘臺。試藝入侍時。左承旨李在學。同副承旨趙興鎭。假注書金孝建。記注官金鳳顯。記事官尹行任。以次進伏訖。上命書榻敎曰。持平前望單子入之。待下批牌招察任。仍命注書曰。持平以林道浩出牌。賤臣出來傳命後還入。上曰。試官牌去來催促。未時前若無去來。無論試官與監試官。卿宰以下。直捧禁推傳旨之意。分付政院。原春監司今日內。使之肅謝之意。一體。分付。賤臣承命出傳。上曰。黃海道分等狀啓。今此來到云。備局有司堂上。就議大臣後。草記以聞之意。分付。賤臣出來傳命。上命書榻敎曰。新除授承旨牌招察任。禁衛大將李敬懋曰。本營騎士別將任嵂瓜限已滿。卽當出代。而擬望之人乏少。仍任。何如。上曰。依爲之。出擧條試藝罷後。以布木賞賜入格人有次。仍還內。諸臣以次退出。
정조 7년
癸卯十月初五日申時。上御誠正閣。原春監司入侍時。原春監司徐鼎修。左副承旨徐龍輔。假注書金孝建。記注官金健修。記事官尹行任。以次進伏訖。上曰。東民之憂。可勝旣哉。顚連之狀。遑急之情。像想于中。如在於前。接濟之謨。慰安之道。專在於道伯。而今幸得人。自此而可紓予東顧之憂矣。鼎修曰。臣百不肖似。曾未經事。猝當重寄。恐致僨誤之患矣。上曰。何日辭朝乎。鼎修曰。初九日欲辭陛矣。命退。諸臣以次退出。
정조 7년
癸卯十月初五日申時。上御誠正閣。有司堂上入侍時。有司堂上徐有隣趙時俊。同副承旨趙興鎭。假注書金孝建。記注官金健修金鳳顯。以次進伏訖。上曰。召對爲之。賤臣承命出傳。與參贊官徐龍輔。侍讀官林濟遠。檢討官李太亨。閣臣尹行任偕入進伏。上曰。黃海道年分狀啓。今始上來矣。海西穡事。雖云稍勝於諸道。而沿海諸邑皆爲尤甚。可想民情之亦係遑汲。新還催科。尙難差應。舊還何可擧論。災頉所請。雖曰過當。小數何必靳持。竝依狀請許施。不害爲寧失之意。卿等所見果何如。有隣曰。誠如聖敎。惟在朝家處分矣。上曰。海西距京最近。無異畿甸。且長山南北。不甚懸隔。而長山以南。則以錢代納。以北則以布上納。故以南之民偏歇。以北之民偏苦。此甚無義。況今綿農失歉。代錢之請。不可不施。其餘軍保身布各項爲民除弊之端。一從狀請。此皆予恤民隱祛民瘼之至意。而未知實惠。能得下究否耶。有隣等曰。今此道臣所請。未免過濫。而逐條許施。皆出於曲爲民地之聖意。爲方伯守令者。孰不敢欽仰體行。思所以對揚萬一耶哉。上曰。原春道沿海邑。以貢獻魚膳。爲弊不小。在朝家不甚關緊。在小民大爲弊瘼者。東伯下去時。予欲諭而減之。而至於濟州。孰鰒越海歲貢。實爲巨弊。故予於御極以後。使之蠲罷。統營貢鰒。亦無限節。故如非不得不用處。未嘗卜定。蓋不欲以口腹之累。爲生民貽弊故也。未知實惠之有無也。時俊曰。臣待罪嶺藩時。聞統營之言。則其爲德澤於民。不些云矣。上命備堂先退。命濟遠等讀寶鑑。濟遠等讀自三十二篇第九板大赦宣諭中外。止學者稱爲牛溪先生訖。上命各陳文義。濟遠曰。此夢鶴亂平後敎文也。責躬恤民之意。藹然於文辭之外。以法靖民。民益亂。以德化民。民易服。感人以言。不若感人以實等語。字字切實。動合典謨。喪亂旣定之後。其所以懲創感發。發於絲綸之間者如此雖在平常無事之時。以聖祖經亂之心爲心。則庶乎答民心而迓天眷。此等處正好體認矣。太亨曰。宣廟朝答備局之啓。有曰。法令必待人而行。聖念所在。臣實欽仰。蓋國朝定制。厥初非不美矣。而或有法久而弊生者。只緣主管之人。不善奉行之致也。若於更張釐革之際。一有未盡。則貽害生民。其弊滋多。臣意則設有古制之不便於今者。只當仍舊。而就其中不得不釐改者。雖或改之。而其要在於得人而任之。伏願於此等處。深留聖意焉。行任曰。此卷卽宣祖大王討復倭寇。拯濟生民之時也。時有義士奮旅。立殣王事。貞忠姱節。照人耳目。此實由於祖宗朝深仁厚澤。培養有素故也。古人曰。願爲良臣。不願爲忠臣。此皆義士之不幸。而今則昇平日久。海晏河淸。所可飭者。只是顯忠遂良而已。伏願殿下留神焉。上曰。好矣。龍輔曰。上下番之言俱好。而上番所奏。以經亂之心爲心之說。不害爲安不忘危之意。伏願深留聖意焉。上曰。好矣。仍命退。諸臣以次退出。
정조 7년
行都承旨沈豐之坐。左承旨李得臣坐。右承旨李在學坐直。左副承旨李邦榮未肅拜。右副承旨徐龍輔坐。同副承旨趙興鎭坐直。注書李祖承仕。注書一員未差。假注書金孝建仕直。事變假注書崔雲翰仕。
정조 7년
傳于趙興鎭曰。禮房承旨與提調入侍。
정조 7년
沈豐之啓曰。右副承旨李獻慶今日不爲仕進。卽爲牌招。何如。傳曰。允。
정조 7년
趙興鎭啓曰。御營廳將官來言。今日本廳軍兵。日次私習云矣。敢啓。傳曰。允。
정조 7년
以校理金履正。副修撰李東郁牌不進罷職傳旨。傳于李在學曰。只推。
정조 7년
以右副承旨李獻慶牌不進罷職傳旨。傳于趙興鎭曰。許遞。前望單子入之。
정조 7년
前望單子入之。李邦榮落點。
정조 7년
以開城留守狀啓。傳于趙興鎭曰。當初擧條。旣有狀聞後。稟處之命。則此狀啓結語中。論報備局緣由馳啓云云。可謂外題。此狀啓還下送。更爲修整上送事。回諭。
정조 7년
以慶尙監司熊囕人命事狀啓。傳于趙興鎭曰。恤典依虎囕例擧行事。分付。賞典亦依他道。以捉虎例擧行乎。一體。回諭。
정조 7년
以全羅監司啓本。爲婢罪人千愛溺死。不能檢飭。惶恐待罪事。傳于趙興鎭曰。卿則越俸一等。
정조 7년
以黃海兵使海州捉熊事狀啓。傳于趙興鎭曰。賞典旣用捉虎之例。恤典宜無異同。纔於他道狀啓。以此意回諭。而前此巡營狀本。無恤典稟處等語。恤典依虎囕例擧行。諸道一體。分付事。令備局知悉。
정조 7년
趙興鎭。以武一所差備官。以試官意啓曰。今日平明開場。先自木箭試取之意。敢啓。傳曰。知道。
정조 7년
趙興鎭。以武二所差備官。以試官意啓曰。臣所所付擧子元數九十八人內。及第三人。濟州五人未上來。原春道三人全羅道二人平安道一人無緣不呈單子。合十四人除。實八十四人。今日平明開場。先自木箭試取之意。敢啓。傳曰。知道。
정조 7년
趙興鎭。以訓鍊都監禁衛營御營廳言啓曰。月覲門西邊宮墻十一間。今已畢築。把守軍還入直之意。敢啓。傳曰。知道。
정조 7년
趙興鎭。以武一所差備官。以試官意啓曰。本所應付擧子元數九十七人內。今番庭試。及第三人。不呈單子全羅道二人。黃海道八人。咸鏡道七人。濟州三人。合二十三人除。實應試七十四人內。木箭自天字至地字入格。六十八人。未入格六人矣。今已畢試。鐵箭鱗次試取之意。敢啓。傳曰。知道。
정조 7년
趙興鎭。以武二所差備官。以試官意啓曰。臣所今日木箭應試八十四人內。入格七十七人。木箭今已畢試。鐵箭仍爲試取之意。敢啓。傳曰。知道。
정조 7년
趙興鎭。以武二所差備官。以試官意啓曰。臣所今日鐵箭試取四十七人。俱爲入格。未及試取三十人之意。敢啓。傳曰。知道。
정조 7년
原春監司徐鼎修疏曰。伏以。臣於千萬夢想之外。忽伏奉除旨。以臣爲原春道觀察使者。始焉驚惶。終焉悶隘。繼之以惝怳踧踖。莫知措躬之所也。仍伏念。臣年淺識短。百不猶人。而特蒙我聖上。天地於臣。父母於臣。拂拭於寒素之中。拔擢於庸常之流。察其顓蒙。而每勤提誨。憐其孤畸。而曲加庇保。以至華要近密。無不遍歷。頂踵毛髮。都歸造化。涯分已踰。榮耀罕比。自顧倥倥。何以得此。每奉一番除命。輒增一番惶愧。中夜思惟。只有感淚之被面也。噫。方岳之職。有國所重任。一路旬宣之責分。九重宵旰之憂。擔夯旣大。地望自別。縱使老成鍊達之人當之。猶且逡巡却顧。而惟彼關東一域。幅員雖云狹少。土地本自磽确。田未量而稅多白徵。穀甚麤而民皆赤立。山木之牟利難防。浦戶之被侵無節。種種弊瘼。亂如蝟毛。而又況今年饑荒。挽近所無。九郡告蕩析之災。群黎阽溝壑之危。道路所傳。有足驚心。此時此職。尤豈人人之所可濫授。而如臣無似。資歷則至淺鮮也。材諝則至空疎也。數十守宰。將何憚壓。幾萬生靈。將何拯救。臣受恩如天。報答無地。夷險燥濕。義所不避。而今若不量己分。晏然承當。一事二事。竟至僨誤之境。則臣身狼狽。有不足恤。而在朝家綜核之政。豈容如是紕繆也哉。除旨纔宣。飭敎踵下。雖不得不章皇出肅。而恬若固有。因仍冒赴。實非私心之所敢安。今始瀝血陳章。仰瀆崇嚴。伏乞聖明。諒臣才之不合方面。察臣言之非不飾讓。亟遞所帶之職。回授可堪之人。以重藩維。以安微分。不勝幸甚。答曰。省疏具悉。卿其勿辭往欽哉。
정조 7년
癸卯十月初六日辰時。上御誠正閣。左副承旨入侍時。左副承旨徐龍輔。記事官李祖承。兼春秋金健修金鳳顯。以次進伏訖。上曰。閣誌今旣就緖。而尙多釐正處。一直提學登對時。持入之意。言及。可也。仍命退。承史以次退出。
정조 7년
癸卯十月初六日辰時。上御誠正閣。禮房承旨與提調入侍時。藥房提調鄭昌聖。右承旨李在學。假注書金孝建。記注官金健修金鳳顯。以次進伏訖。上問昌聖曰。連日仕進乎。昌聖曰。逐日來詣矣。昌聖曰。醫官入直則依例擧行。兒醫一員則不必別定直所矣。有兼尙衣院官員者使之入直本院。似爲便好矣。上曰。好矣。上曰。近日市直。何如。昌聖曰。比向來稍勝。而尙不免踊貴矣。上曰。今年之歉荒。比昨年何似。昌聖曰。比於昨年。不可同語。而未免荐飢。故穀貴則。甚矣。上曰。都下民情。想亦艱囏。而今則諸道盡歉。旣無移來之粟。各倉俱虛。亦無分賑之道。將未知何以爲好也。仍命退。諸臣以次退出。
정조 7년
癸卯十月初六日申時。上御誠正閣。承旨入侍時。左副承旨徐龍輔。記事官李祖承。兼春秋金健修金鳳顯。以次進伏訖。上曰。同副承旨入侍。出榻敎賤臣承命出。與同副承旨趙興鎭偕入進伏。命龍輔興鎭分讀公事。命書判付訖。仍命退。承史以次退出。
정조 7년
行都承旨沈豐之坐。左承旨李得臣坐。右承旨李在學坐。左副承旨李邦榮坐直。右副承旨徐龍輔坐直。同副承旨趙興鎭坐。注書李祖承仕。注書一員未差。假注書金孝建仕直。事變假注書崔雲翰仕。
정조 7년
李邦榮啓曰。諸道査啓之過時不爲擧行處。該房察推事。曾有下敎矣。黃海道松禾縣李松年獄事。更査八月行關。而今過五十日之限。尙不修啓。誠極未安。該道道臣推考警責。何如。傳曰。允。
정조 7년
傳于李邦榮曰。左副承旨與下直守令入侍。
정조 7년
李邦榮啓曰。合辭方張之時。兩司無詣臺之員。事甚未安。試所進去外。未肅拜呈告人員。竝卽牌招。何如。傳曰。允。
정조 7년
以十一日。輪對。取稟。傳于李在學曰。爲之。
정조 7년
以十一日專經文臣殿講。取稟。傳于李在學曰。爲之。
정조 7년
李在學啓曰。京畿監司沈頤之。依下敎來待矣。傳曰。入侍。
정조 7년
傳于徐龍輔曰。備局有司堂上入侍。豐德府使同爲入侍。
정조 7년
傳于李邦榮曰。召對爲之。
정조 7년
禮曹啓目。粘金奉伊等上言査啓云云。牛隻發送時人情成節目。定式施行。永絶紛紜之弊事。分付於兩道道臣。何如。啓判付內。依回啓。兩道道臣處。措辭嚴飭爲旀。典牲署所管牛隻之分授列邑。不止巨濟之漆川一島。此則卿取考分授數爻。仍又參量遠近道里。如有可以釐正之事。有意見論理草記爲良如敎。
정조 7년
又啓目。粘幼學崔復觀上言査啓。爲其祖湜孝行。更爲酌量。列錄登聞後。稟處。何如。啓判付內。干恩與訟冤不同。卿曹之防啓。儘有意見。而遐土人之急於顯親。往往有上言請褒之擧者。足驗其出於切至之情。此等人何必過加責備。況旀屢登於狀單。見格於抄啓之類。尤何可禁其申請。此一款。卿更加商量。論理回啓爲良如敎。
정조 7년
有政。吏批。判書金鍾秀受由在外。參判趙時俊進。參議金憙受由在外。行都承旨沈豐之進。啓曰。判書金鍾秀。參議金憙俱受由在外。小臣獨政未安。何以爲之。敢稟。傳曰。仍爲之。以洪文泳爲副修撰。李魯春爲掌樂正。車亨衢爲刑曹佐郞。李良會爲司僕主簿。田文顯爲豊德府使。故縣監徐宗燁贈吏議。原春監司徐鼎修祖考。
정조 7년
兵批。判書李𡊠宣傳官試講坐起進。參判柳義養入直進。參議李致中試所進。參知鄭存中病。同副承旨趙興鎭進。副護軍李福徽金和中洪彦喆金載人盧瑞國。副司直鄭一祥洪秉纘李獻慶趙錫穆姜忱。副司果孟至大李敍中單付。
정조 7년
趙興鎭。以禁衛營言啓曰。本營哨官金益淳。身病猝重。勢難察任。改差。何如。傳曰。允。
정조 7년
趙興鎭。以司僕寺內乘。以一二提調意啓曰。近來良馬絶貴。可合御乘者。廣求不得。故今番謝恩使譯官金致瑞處。方欲齎送價本。極擇貿來。而此行無八包名色。令備局。分付灣府。使之依前例。包外越送。馬窠則以禮單馬換貿以來之意。知委使行。何如。傳曰。允。
정조 7년
趙興鎭。以武一所差備官。以試官意啓曰。今日平明開場鐵箭仍爲試取。而昨日天字入格四十七人。今日地字半字入格二十人。合爲六十七人。未入格七人矣。今已畢試。片箭鱗次試取之意。敢啓。傳曰。知道。
정조 7년
趙興鎭。以武一所差備官。以試官意啓曰。本所應射擧子六十七人內。片箭自天字至地字半字試取。而入格六人。未入格六十一人矣。今已畢試。騎芻鱗次試取之意。敢啓。傳曰。知道。
정조 7년
趙興鎭。以武一所差備官。以試官意啓曰。本所應射擧子六十七人內。騎芻自天字至地字半字試取。而入格十九人。未入格四十八人矣。今已畢試。騎槍鱗次試取之意。敢啓。傳曰。知道。
정조 7년
趙興鎭。以武一所差備官。以試官意啓曰。本所應試擧子六十七人內。騎槍自天字至地字半字試取。而無入格之人。故鳥銃鱗次試放之意。敢啓。傳曰。知道。
정조 7년
趙興鎭。以武一所差備官。以試官意啓曰。本所應試擧子六十七人內。鳥銃自天字至地字半字試放。而入格二十五人。未入格四十二人矣。今已畢放。鱗次試講之意。敢啓。傳曰。知道。
정조 7년
趙興鎭。以武二所差備官。以試官意啓曰。今日平明開場。鐵箭仍爲試取。而應試七十七人內。昨日入格四十七人。今日入格三十人。合爲七十七人矣。今已畢試。片箭鱗次試取之意。敢啓。傳曰。知道。
정조 7년
趙興鎭。以武二所差備官。以試官意啓曰。臣所今日片箭試取七十七人內。入格十四人。片箭今已畢試。騎芻仍爲試取之意。敢啓。傳曰。知道。
정조 7년
趙興鎭。以武二所差備官。以試官意啓曰。臣所今日騎芻試取七十七人內。入格十七人。騎芻今已畢試。鳥銃仍爲試放之意。敢啓。傳曰。知道。
정조 7년
李邦榮。以武二所差備官。以試官意啓曰。臣所今日鳥銃試放七十七人內。入格三十一人。鳥銃今已畢放。騎槍仍爲試取之意。敢啓。傳曰。知道。
정조 7년
副校理姜彝正疏曰。伏以。臣獲蒙恩暇。歸護母病。亦已有月。纔叨出疆之任。特荷曲諒之眷。未踰數日。旋賜遞改。莫非天地生成之恩。北望攢祝。感涕無從。不意玆者。又伏奉館銜新命。馹召繼降。促令上來。臣誠惶隕悶隘。不知所以爲計也。臣之情理。苟不至萬分煎迫。則惟當束裝登途。以伸叩謝之忱。而第念臣之母病。轉深九耋日昃之境。非如一時外感之比。素患寒熱。久成痎瘧。自秋及冬。有加無減。惟日凜凜。常若不保晷刻。臣方左右扶將。日夕煎泣。跬步之間。猶不忍暫離。尙何望曠違晨昏。遠地供職乎。臣於職責。雖無一半分報効之道。而出入禁直。依近日月。是臣區區之願。而情私所迫。自貽逖違。孤負收召之渥。每犯逋慢之科。恩命徒歸於屑越。義分積虧於趨承。臣罪至此。尤無所容。玆敢猥從縣道。悉暴私懇。伏乞聖慈。俯垂矜諒。亟削臣所帶之職。仍治臣瀆擾之罪。以安私分。以肅朝綱。不勝萬幸。答曰。省疏具悉。爾其勿辭。俟母病少間。上來察職。
정조 7년
敎原春監司徐鼎修書。王若曰。委畀八百里名藩。予簡惟愼。詢咨二千石良吏。僉議允諧。玆撤內閣淸班。庸托東臬重寄。惟卿。名閥毓望。妙歲蜚英。風姿端凝。美哉瑚璉貴器。詞翰贍敏。蔚乎黼黻令譽。效五載記注之勞。幾被良史才褒詡。嘉一封忠愛之悃。無愧古學士箴規。極妙選於奎閣銓郞。望實俱副。遍華貫於銀臺泮長。資歷亦優。朝廷重掌綸之臣才。未暇於試外。方岳膺作屛之托人。實難於簡心。眷玆貊濊舊邦。實我關嶺重鎭。畬田嶢崅。每患地利之未敷。板屋蕭條。矧今天災之荐酷。惟其峽俗頑而海民蠢。散聚靡常。加以蔘弊滋而漁稅煩。矯救無策。絲綸遍下於六路。政講漢帝賑貸之謨。凋察最甚於一方。孰任周臣旬宣之責。若欲爲官而擇。顧今捨卿而誰。外內之輕重有殊。豈欲近密之出補。嶺海之保釐方急。必須委寄之得人。玆授卿以原春道觀察使兼兵馬水軍節度使原州牧使。卿其祗服寵章。懋恢嘉績。黜陟卄六州守宰。蘇刺使之按治無私。拯活屢萬名生靈。范文正之振濟有法。蠲舊逋而減身布。宜體九重如傷之心。俵田災而均海供。無有一夫不獲之歎。自餘裁稟。厥有典常。於戱。豹直久闕於奎華。卿必有北望之戀。牙節遙擁於關臬。予則忘東顧之憂。往其欽哉。行且召矣。故玆敎示。想宜知悉。知製敎臣鄭志儉製進
정조 7년
癸卯十月初七日卯時。上御誠正閣。右副承旨入侍時。一直提學鄭志儉。右副承旨徐龍輔。記事官李祖承。兼春秋金健修。記事官尹行任。以次進伏訖。上曰。閣誌持入乎。志儉曰。持入矣。仍命讀奏訖。上曰。不可不釐正處。付標以下。諸閣臣相議增刪。可也。命退。諸臣以次退出。
정조 7년
癸卯十月初七日辰時。上御誠正閣。左副承旨與下直守令入侍時。左副承旨李邦榮。假注書金孝建。記注官金健修。記事官尹行任。泰川縣監李敏采。以次進伏訖。上曰。左承旨入侍。賤臣承命出。與左承旨李得臣偕入進伏。上命敏采進前。問職姓名。敏采仰奏曰。泰川縣監臣李敏采也。上曰。關西雖云免歉。民事亦當多難。着念爲治。使之先退。敏采退出。上命書傳敎曰。京畿監司入侍。又命書禮曹草記。批答訖。命退。承史以次退出。
정조 7년
癸卯十月初七日巳時。上御誠正閣。京畿監司入侍時。京畿監司沈頤之。同副承旨趙興鎭。假注書金孝建。記注官金健修。記事官尹行任。以次進伏訖。上曰。近日則道內民事。何如云耶。頤之曰。比向來別無加損。而漸當深冬。且値捧糴。所聞與所見。尤有難處者矣。上曰。捧糴之道。亦如何云耶。頤之曰。今年節序過晩。收穫差遲。故自今月以後。始有開倉之邑。而守令以當捧爲計。民間亦以必納爲言云矣。上曰。賑政當前。守令之老病難治者。不必待殿最。及今改差爲好矣。頤之曰。去春經賑之人。則旣諳民情。自夏新到之倅。則姑觀治績。而豐德府使李潤國。以其身病。呈狀乞遞。此時守令。有難輕易遞改。以調理察任之意。申飭題送。而方當俵災催科之際。因病曠務。誠爲可悶。豐德府使李潤國改差。何如。上曰。實病旣如此。然則改差。今日政。不拘常格。無論文武。各別擇差。可也。出擧條命書榻敎曰。豐德府使李潤國改差。今日政。不拘常格。無論文武。各別擇差。待下批辭朝。又命書榻敎曰。政官牌招開政。頤之曰。本道公都會。每於十月中設行。而當此災歲。試邑廚傳。擧子裹糧。俱有其害。國試退期。雖未知前例有無。而此亦關係邑弊。以明秋退行則似爲公私兩便之道。故敢此仰達矣。上曰。依爲之。出擧條頤之曰。破船罪人之三年囚繫。準十次刑訊後。還送原籍官。乃是法典所載。而第今沿海諸邑。俱是尤甚。許多人滯獄。實有主客俱困之弊。雖未準限。還送原籍官。以爲依定式擧行之地。何如。上曰。奸情覈實。不在於敗船。地方與原籍之官。況値災歲。不必膠守常格。以此意措辭。移文該道。卽爲還送。可也。出擧條上曰。今年道內當捧之數。爲幾何。頤之曰。竝耗則爲二十八萬七千石矣。上曰。道內稅米貿易事。因爲中止乎。頤之曰。關西米作錢條。六萬兩中。三萬兩移報於儲置米價本。餘數三萬兩。今方作穀。而目今米直高登。貿遷極艱。且收聚民穀。實非裕民力足民食之道。大同米五千石。又許加劃於本道留作常賑穀。惠廳則以西關米作錢條三萬兩。需用似好。而關係經用。不敢仰請。下詢廟堂處之。何如。上曰。度支穀簿。入不當出。明知其難繼。來年請得。勢所不免。卿所請萬包穀代錢之事。雖欲靳持。在經費無甚大益。畢竟請得。亦不係於是。不必詢于廟堂。徒致持難。依卿所奏施行。可也。頤之曰。本留穀五萬石。不可遷動。以爲嗣歲之糧。而江保米更爲請得。則於賑濟之資。誠爲萬幸。沁留似爲爭執矣。上曰。有民然後有國有軍。江都雖保障重地。而先活生民。然後可保江都。卿有可請之事。勿拘爲之也。頤之曰。本道穀摠與民戶。元不相當。每當春糶。輒請加分。而今年時留庫爲五萬一千石。當捧爲二十八萬八千石。今番停退者。約爲八萬石零。常年準捧之時。尙請加分。至於今年。雖竝與留庫五萬石。而計之不能當。今春分給二十八萬石之數。況明春賑資。又將除出於此中者乎。停退實數。今方。申飭各邑。星火修報。從當以不足之數。仰聞於朝廷。而江都米一萬石。許劃之意。向日筵席。已承下敎。趁此時獲蒙處分。然後可以分排磨練。故敢此仰達矣。上曰。依爲之。出擧條上曰。卿之所請。不計皆從。亶出爲吾民之意也。實惠之下究。專在於區別虛實。分等面里。卿須着意於此等處。亦爲申飭於守宰處。俾有實效之地。可也。上命退。諸臣以次退出。
정조 7년
癸卯十月初七日申時。上御誠正閣。有司堂上入侍召對同爲入侍時。有司堂上徐有隣趙時俊。右副承旨徐龍輔。假注書金孝建。記註官金健修金鳳顯。直提學鄭志儉。參贊官李邦榮。侍讀官林濟遠。檢討官李太亨。以次進伏訖。上曰。湖南民事。固料其遑急之狀。而今見分等狀啓。尤知其至此極矣。中心矜惻。實不知何以爲計也。辛丑年嶺南還上停退。爲十六萬石。今依此例。除給慰諭使。不可不下送。而自京下去。則貽弊不些。道內守令中。曾經侍從者。別定差員則爲好。卿等之見。以爲如何。有隣等曰。實合事宜。以此磨練。似好矣。上曰。昨年畿內蕩減結錢。大同而此爲富戶之利。而貧民則不得蒙惠。今此湖南減給身布。則於小民似爲大益矣。有隣等曰。果如聖敎。爲惠則不些。而但軍門經用。多有苟艱矣。上曰。均廳設置。蓋出爲民之意也。軍門所用。則使均廳移補。未爲不可矣。上曰。藥院貢竹嶺營所納。足可繼用。民間之輸納。沿路之運致。其弊爲多。濟馬上來時。亦多爲弊云。竝令停減。爲好矣。有隣曰。若然則畿湖民弊。幾乎盡除矣。上命書榻敎曰。左承旨入侍。下直守令入侍。賤臣承命出。與左承旨李得臣。豐德府使田文顯偕入進伏。上曰。無論文武。近密則一也。近日道伯則以閣臣中除授。守令則以別軍職輩除授者。蓋欲體念予意。懷安吾民之意也。以近侍之臣。而不思所以報效之道。則他尙何說。今於豐德。果爲得人矣。雖至手足騈胝。宜有安集之政矣。仍下詢職姓名。文顯對曰。豐德府使臣田文顯也。上曰。視民如子。各別勤勵。使之先退。上曰。更鼓已闌。民憂政深。召對則後日爲之。完營狀本。明當回啓。卿等姑爲退去。諸臣以次退出。
정조 7년
癸卯十月初七日酉時。上御誠正閣。右副承旨入侍時。右副承旨徐龍輔。假注書金孝建。記注官金健修金鳳顯。以次進伏訖。上曰。備局有司堂上。使之入侍。賤臣承命出。與有司堂上徐有隣趙時俊偕入進伏。上曰。廚院所供。爲民巨弊者。必欲除減。卿等須思量以奏。有隣等曰。自丙申以來。雖御供緊關之需。有弊於民者。盡數蠲減。今則似無可除之物矣。上曰。廚院所在貢膳定例冊子持入。賤臣出來持入。上命備堂曰。詳考冊子中。所貢物件。有所可減者。言送政院以奏。可也。仍命退。諸臣以次退出。
정조 7년
行都承旨沈豐之病。左承旨李得臣坐直。右承旨李在學坐直。左副承旨李邦榮坐。右副承旨徐龍輔坐。同副承旨未差。注書李祖承仕。注書一員未差。假注書金孝建仕直。事變假注書崔雲翰仕。
정조 7년
傳于李得臣曰。該房承旨與來待備堂及閣臣入侍。
정조 7년
李在學啓曰。同副承旨趙興鎭今日不爲仕進。卽爲牌招。何如。傳曰。允。
정조 7년
傳于李得臣曰。軍士房承旨與藝文提學入侍。
정조 7년
傳于李得臣曰。有司堂上入侍。
정조 7년
李邦榮。以義禁府言啓曰。因全羅監司趙時偉啓本刑曹粘目內。黑山島前別將張漢樞移本府處之事。允下矣。張漢樞時在任所云。依例發遣府羅將。交代後拿來。何如。傳曰。待待命拿囚。
정조 7년
徐龍輔。以武二所差備官。以試官意啓曰。臣所今日騎槍試取七十七人。全無入格矣。騎槍今以畢試。仍爲試講之意。敢啓。傳曰。知道。
정조 7년
徐龍輔。以武二所差備官。以試官意啓曰。臣所應講擧子四十二人內。今日粗以上入格二人。未及試講三十八人之意。敢啓。傳曰。知道。
정조 7년
掌令李延伋。獻納申致權。副校理林濟遠。修撰李太亨啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬安置罪人龜柱。設鞫嚴問。快正王法。請勿故罪人德相。亟施孥籍之典。措辭見上答三司曰。不允。
정조 7년
掌令李延伋。獻納申致權啓曰。請彦衡養遂獻遂竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。措辭見上答兩司曰。不允。
정조 7년
掌令李延伋啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請新智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請勿故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。措辭見上答府曰。不允。第四件事五件事十件事。亟停勿煩。
정조 7년
獻納申致權啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬亟命散配。時謙兄弟竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請勿故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊亟令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。措辭見上答院曰。不允。第三件事五件事。亟停勿煩。
정조 7년
癸卯十月初八日巳時。上御誠正閣。右副承旨入侍時。前完伯朴祐源。右副承旨徐龍輔。記事官李祖承。兼春秋金健修。記事官尹行任。以次進伏訖。上曰。東伯入侍。賤臣承命出。與原春監司徐鼎修偕入進伏。上曰。關東九郡之民。流離顚連之狀。有不忍聞矣。賙濟之穀。當自朝家區劃。而至於抄飢分賑之責。專在於守宰。卿於莅任之後。必須另飭也。鼎修曰。臣以無似。猥承重寄。而本道歉荒。挽近所無。民憂溢目。實爲罔措矣。上曰。同副承旨牌去來催促。賤臣承命出傳。還入奏曰。俄已承牌矣。上曰。同副承旨入侍。出榻敎賤臣承命出。與同副承旨趙興鎭偕入進伏。上命鼎修龍輔考抄啓文臣比較試券訖。命退。諸臣以次退出。
정조 7년
癸卯十月初八日申時。上御誠正閣。軍士房承旨與藝文提學入侍時。藝文提學鄭民始。同副承旨趙興鎭。假注書金孝建。記注官金鳳顯。記事官尹行任。以次進伏訖。上曰。備局謄錄中。近年年分事目分及還上停退數爻。使有司堂上。條列書入之意。分付。賤臣出來傳命後還入。命退。諸臣以次退出。